google/wiki40b huggingface dataset:
Naturfagsenteret

Nasjonalt senter for naturfag i opplæringa, vanligvis omtalt som Naturfagsenteret har som mål å øke kompetansen og interesse for naturfag hos elever og lærere og bidra til økt rektuttering til naturfaglig utdanning. Senteret ble opprettet etter initiativ fra Utdannings- og forskningsdepartementet i 2003. Senterets målgrupper er barnehage, grunnskole, videregående skole, voksenopplæring og lærerutdanning. Det er lokalisert ved Universitetet i Oslo.
Naturfagsenteret driver nettstedet naturfag.no for lærere som underviser i naturfag. Nettstedet inneholder undervisningsopplegg, forsøk, aktiviteter, tips om kurs og konferanser og informasjon om sikkerheten ved laboratoriearbeid.
Naturfagsenteret er ledet av Merethe Frøyland og har ca 30 ansatte.
Eberhard Finckh

Bakgrunn

Eberhard Finckh ble født i Kupferzell, Baden-Württemberg. Han vokste opp i Urach og Stuttgart og meldte seg til den Keiserlige Armé i 1917, og senere Reichswehr.

Offiserskarriere

I 1927 gikk han på det militære akademi i Berlin-Moabit, hvor han senere møtte Claus Schenk Graf von Stauffenberg. I andre verdenskrig tjenstgjorde han først i Polen og senere på Østfronten som kvartermester for den 6. Armé og i 1943 for Armégruppe Syd. Deretter tjenestegjorde han under General Günther Blumentritt som administrerende intendantør for øverstkommanderende i Paris og han ble involvert i planlegging av kuppforsøket knyttet til 20. juli-attentatet sammen med generaberst Carl-Heinrich von Stülpnagel og hans adjutant oberstløytnant Cäsar von Hofacker.
Den 20. juli ble han varslet på telefon fra det militære hovedkvarter i Zossen at Hitler var blitt myrdet. Hitler hadde innklalt til møte med sine offiserer i von Stülpnagels kontor og var i ferd med å utstede ordrer for arrestasjonen av høytstående Gestapo, SS og SD - personell i Paris.
Etter det mislykkede kuppforsøk ble Finckh arrestert av Gestapo, avhørt, løslatt og relegert fra hæren med ære av en domstol. Han ble deretter stilt for Volksgerichtshof (Folkedomstolen) 30. august 1944 sammen med von Stülpnagel som hadde blindet seg selv i et selvmordsforsøk, Caesar' von Hofacker og Ottfried von Linstow. Han ble dømt til døden av Roland Freisler og henrettet ved henging samme dag i Plötzensee fengsel i Berlin.
Svein Munkejord

Politikk

Munkejord omstrukturerte Fiskeridepartementet i den tiden han var fiskeriminister. Han innførte kvoteordning for fiskere. Gradvis ble lovverket liberalisert, fiskeristøtten fjernet og markedskreftene sluppet løs. Den politikken han la grunnlaget for, ble videreført etter hans tid.
Munkejord har ellers vært opptatt av å bidra til at utviklingsland skal få utnytte fiskeressursene sine bedre. I den anledning har han besøkt Sri Lanka, Pakistan og Mosambik for å sette seg inn i aktuelle oppgaver. Han har også bidratt til utvikling av fiskeriressursene i Sør-Afrika
Ilijan gasskraftverk

Ilijan gasskraftverk, er gasskraftverk i Filippinene. Det har en installert produksjonskapasitet på 1200 MW, fordelt på 2 like store blokker / turbiner (2+1 kombinasjonsturbiner). Anlegget ble påbegynt omkring 1998, og stod ferdig i 2002. Brenselkilden er naturgass.
Afrosentrisme

Afrosentrisme er en kulturell ideologi, et verdenssyn som i hovedsak er begrenset til USA og er dedikert til historien til afroamerikanere eller svarte amerikanere. Det er en reaksjon på den globale (eurosentriske og orientalske) rasistiske holdningen overfor afrikanske folk og deres historiske bidrag. Afrosentrisk historiesyn ønsker revidere historien med et bredt fokus på afrikansk kultur og ideologi. Afrosentrisme handler hovedsakelig om selvbestemmelse og er fellesafrikansk ideologi innenfor kultur, filosofi og historie.
Afrosentrisme kan bli sett på som et afroamerikansk inspirert ideologi som har manifestert seg i et eurosentrert dominert samfunn, eksempelvis ved konseptet om ærerike europeisk arv i motsetningen til særskilt afrikansk arv. Afrosentrisme benekter ofte eller minimaliserer europeisk kulturinnflytelse mens det framhever og betoner historiske afrikanske sivilisasjoner som uavhengig maktet å oppnå et betydelig nivå av kulturell og teknologisk utvikling. Generelt er afrosentrismen vanligvis manifestert i et fokus på afroamerikansk kultur og Afrikas historie. Det involverer en versjon av afrikansk diaspora med afrosentrert syn på historien og kulturen for å framstille prestasjonene og utviklingen til afrikanere i et positivt lys ved at det tidligere har blitt marginalisert av andre etniske og kulturelle grupper, vanligvis arabere og hvite.
Forkjempere for en afrosentrisk ideologi støtter holdningen om at bidrag fra ulike afrikanske folk har blitt nedvurdert eller diskreditert som en del av arven etter kolonialisme og slaveri som har «skrevet afrikanere ut av historien». Kritikere av afrosentrisk ideologi har tidvis anklaget det for å bidra til pseudohistorie, for å være reaksjonære omvendt rasisme og å bedrive ideologisk terapi.
Hva som i dag er bredt kalt for afrosentrisme har utviklet seg fra verkene til afroamerikanske intellektuelle i USA på slutten av 1800- og tidlig på 1900-tallet, men har blomstret i sin moderne utgave grunnet aktivismen til afroamerikanske intellektuelle knyttet til den amerikanske borgerrettsbevegelsen som var særlig framtredende fram til slutten av 1960-tallet, og siden i utviklingen til afroamerikanske forskningsprogrammer ved amerikanske universiteter. I smalere forstand nådde afrosentrisme, som en særskilt akademisk ideologi, sin topp på 1980- og 1990-tallet. I dag er den hovedsakelig knyttet til dens fremste talsmann, Molefi Asante, en afroamerikansk filosof og ideolog med et omfattende forfatterskap bak seg.
Kalahariørkenen

Kalahariørkenen er et stort ørkenområde i de sørlige deler av Afrika. Den dekker et område på ca. 900 000 km², og omfatter store deler (ca. 70 %) av Botswana og deler av Zimbabwe, Namibia og Sør-Afrika. Ørkenen ligger relativt høyt, nærmere bestemt 800–1100 moh.
Hjelmeland

Næringsliv

Tradisjonelt har landbruk og fruktdyrking vært de viktigste næringsveier i kommunen, men det er også en del annen virksomhet. I Årdal driver firmaet Norstone et stort sanduttak med eksport til flere land. Det hentes sand fra flere steder i bygda, og den sorteres og renses ved et eget anlegg på Svadberg før den lastes på skip og eksporteres. Sandtak av mindre dimensjoner finnes i Tøtlandsvik og Jøsenfjorden. På Hundsnes har Marine Harvest et lakseslakteri og det går daglig en rekke trailere med fersk laks herfra til markedene i Europa. Marine Harvest har også lyktes med kommersielt kveiteoppdrett i Jøsenfjorden like ved. Og på Jøsneset driver Mikals Laks røyking av laks. De tradisjonelle jærstolene kommer også fra Hjelmeland – navnet skyldes at man tidligere flettet setene av siv fra Jæren. De to eneste produsenter av disse stolene – Slåke Trevarefabrikk og Aksel Hansson AS – finnes begge i Hjelmelandsvågen. På Randøy var det tidligere (ca. 1900) et stort skiferhellebrudd og fra dette tas det fortsatt ut noe byggestein, men i mindre omfang.

Samferdsel

Den viktigste samferdselsåre er Riksveg 13 som går gjennom det meste av kommunen fra kommunegrensen til Strand i sør og til Suldal i nord. De fleste bygdene i Hjelmeland har tilknytning til denne vegen som gir forbindelse til Stavanger gjennom fergesamband fra Tau. Fergesambandet vil bli erstattet med en 24 kilometer lang tunnel – Ryfast - som forventes ferdig i 2019. Riksveg 13 krysser Jøsenfjorden med ferge og det har vært planer om tunnel også her (Jøsenfast), men et slikt prosjekt ligger mange år frem i tid. En rekke av de gamle rutebåtkaiene er fortsatt i bruk til passasjertrafikk med hurtigbåter til og fra Stavanger. Ellers er noen daglige bussforbindelser mellom Hjelmelandsvågen og Tau det eneste kollektivtilbudet.

Tusenårssted

Kommunens tusenårssted er en utescene på tunet i Hjelmelandsvågen. Da kommunen mottok den statlige støtten, ble de øremerket Vågenområdet. Utescene var et savn i Hjelmelandsvågen, hvor blant annet Frukt- og laksefesten arrangeres hvert år. 
Scenen er tegnet av Knut Fosså, og steinen som er brukt kommer fra Randøy.
Alf Tande-Petersen

Restaurantdrift

Han har også vært involvert i restaurantdrift sammen med Ivar Johansen, men restaurantkjeden gikk konkurs i 2003, og Tande-Petersen ble i 2004 idømt to års konkurskarantene.
Vojna

Vojna (russisk: Война – «krig») er er et russisk kunstnerkollektiv kjent for provoserende og politisk ladet performancekunst. 
Vojna ble dannet i 2006 av Oleg Vorotnikov (Олег Воротников, «Vor»), Natalia Sokol (Наталья Сокол, «Koza»), Nadezjda Tolokonnikova (Надежда Толоконникова) og Petr Verzilov (Петр Верзилов), med støtte fra Oleg Kulik. Gruppen legger stor vekt på uavhengighet og mottar ikke offentlig eller privat støtte, og samarbeider ikke med noen gallerier. De fleste performancene utføres i det offentlige rom.
Etter en konflikt høsten 2009 ble gruppen delt i to fraksjoner basert henholdsvis i St. Petersburg og Moskva, men begge fortsatte å bruke det samme navnet. Den Moskva-baserte fraksjonen ble ledet av Petr Verzilov og Nadezjda Tolokonnikova, og fra denne fraksjonen oppsto senere Pussy Riot.

Utvalgte arbeider

I februar 2008 fikk gruppen mye oppmerksomhet for Fuck for Your Heir the Little Bear, en performanceopptreden i Timirjazevamuseet for biologi der en gruppe mennesker hadde gruppesex.
A Cop in a Priest’s Robe (2009) var en kommentar til den ortodokse kirkens makt i Russland. Ikledd prestekjole og politihatt spaserte Vorotnikov inn i et supermarked, fylte en handlevogn og gikk ut uten å betale, og uten at de ansatte protesterte.
In Memory of the Decembrists—A Present to Yuri Luzhkov (2009) besto av en iscenesatt henging av to homofile menn og tre sentralasiatiske gjestearbeidere på et kjøpesenter. Moskvas borgermester Jurij Luzhkovs anklages for en homofob politikk og for å ikke slå ned på den voldelige rasismen mot sentralasiatiske gjestearbeidere.
I A Dick Captured By The FSB (2010) malte de en 65 meter lang penis på kjørebanen på Litejnyj-broen i St. Petersburg ved å helle ut 55 liter maling. Arbeidet måtte utføres på under et halvt minutt. Broen reiste seg deretter foran et lokalt FSB-kontor.
I Palace Coup (september 2010) ble tre politibiler med politifolk inni veltet. Oleg Vorotnikov og Leonid Nikolajev ble deretter fengslet, men etter fire måneder i varetekt ble de kausjonert for av Banksy. Senere samme år ble anklagene droppet.
An Evening Prayer

«An Evening Prayer» er en amerikansk salme, skrevet av C. Maude Battersby og arrangert av Charles H. Gabriel i cirka 1911.
Sangen har blitt fremført av en rekke artister, innbefattet Elvis Presley og Mary Robbins.
Presley spilte inn sin versjon 18. mai 1971 i RCA Studio B, Nashville. Den ble utgitt på LP-platen He Touched Me (RCA Victor LSP 4690 i april 1971. Produsent var Felton Jarvis.
Robbins' versjon ble utgitt på LP-platen What God Has Done (Columbia CL 2448, Columbia CS 9248 og Columbia ALS 9248) i 1965.

Norsk versjon

Den norske tittelen er «Hvis jeg har såret noen sjel i dag» (Etter første linje i første vers: «If I have wounded any soul today»).
Kløvflaske

Kløvflaske er en beholder til transport av melk, myse og annen væske. Kløvflasker ble gjerne brukt for kløving med hest fra setra og hjem til gården. Kløvflasker er lagget med korte staver og har to runde eller ovale sider. Kløvflasker har en åpning med spuns i toppen og gjerne jernkroker eller vidjespenninger i siden for feste til kløvsadelen.
Synonym: Kløvkagge
Saul Zaentz

Zaentz mot Fogerty

På grunn av kontrakten Zaentz hadde med CCR og John Fogerty, som innebar at Zaentz via Fantasy Records eide alle rettighetene til CCR og John Fogertys sanger og innspillinger, ble han og Fogerty bitre uvenner tidlig på 1970-tallet. Da John Fogerty ga ut albumet Centerfield i 1985 med sangen «The Old Man Down the Road», ble Fogerty saksøkt for å plagiere sin egen sang «Run Through the Jungle» som jo Fantasy Records eide. Zaentz saksøkte også Fogerty for ærekrenkelser, ettersom han mente at sangene «Zanz Kant Danz» og «Mr. Greed» hadde nedsettende tekster om ham. Zaentz vant saken angående tekstene, og Fogerty måtte blant annet endre en sangtittel til «Vanz Kant Danz». Fogerty ble ikke dømt for å plagiere seg selv.
Linnévatnet

Linnévatnet er en innsjø i Linnédalen på Spitsbergen, vest i Svalbard. Sjøen ligger langt nede i den nordgående Linnéelva som renner ut i Russekeila mellom Kapp Starostin og Isfjord Radio, 10 km vest av Grønfjorden i Nordenskiöld Land. Den nordligste delen av vannet er en del av Festningen geotopvernområde.
Arealet av sjøen er om lag 5 km², og den er 4,5 km lang i tilnærmet nord-sørlig retning.
HDMI

High-Definition Multimedia Interface (HDMI) er et heldigitalt lyd- og bildegrensesnitt som er i stand til å sende ukomprimerte datastrømmer. HDMI er forenlig med HDCP DRM-teknologien. HDMI gir et grensesnitt mellom en hvilken som helst kompatibel digital lyd- og bildekilde, f.eks. en Blu-ray/DVD-spiller, PC, spillkonsoll, mobiltelefon eller forsterker. 
HDMI er en videreutvikling av DVI, og er bakoverkompatibel med denne. Båndbredden er på 10,2 Gbit/s ved 340 Mpixels/s. Produksjonen startet i 2003. I 2006 ble HDMI-teknologien også innført i HDTV-videokameraer og profesjonelle. HDMI-kontakten finnes i fem forskjellige varianter, Type A, B, C (mini), D (micro) og E (automotive).

Oppløsning

HDMI kan blant annet overføre følgende bilde-formater: 480i, 480p, 576i, 576p, 720p, 1080i, 1080p, 1440p og 2160p.
Zuiderzeemuseum

Zuiderzeemuseum er et friluftsmuseum i den nord-hollandske byen Enkhuizen. Museet har navn etter den historiske Zuiderzee-sjøen (i dag IJsselmeer), og ble i 1984 kåret til Årets museum i Europa. 
Friluftsmuseet er bygd opp som en typisk liten by ved Zuiderzee fra perioden mellom 1700 og 1900. Bygningene kommer fra ulike steder omkring IJsselmeer. Det er fiskerhjem og andre boliger, og i tillegg kirke, vindmølle, apotek, skole, flere håndverksbedrifter, samt havn og kanaler. 
I sommersesongen blir museet befolket; skuespillere går inn i rollene som landsbybeboere. Man treffer seilmakeren, smeden og treskomakeren. Det er også aktivitet i bakeriet, i meieriet – hvor det lages ost, og i røykeriet der du kan få smake nyrøykt bøkling (sild) – en delikatesse. 
Museet har også utstillinger i store lagerboder fra 1600-tallet. Her finner publikum bl.a. en samling eldre båter og redskaper fra bønder og fiskere. 
Museumsgjestene fraktes fra parkeringsplassen til museet med en ferje (ca. 15 minutter).
Bolborhinum

Utseende

Middelsstore (7,5 - 22 millimeter), brede og høyt hvelvede, blanke, rødbrune til svarte tordivler. Hodet er stort og bredt, hos hannen gjerne med ett, to eller tre horn. Pronotum er bredt, rundet, hos hannen bredt uthulet i midten, men uten horn eller pigger. Dekkvingene er hvelvede med fine punktrader. Beina er kraftige gravebein, leggene krumme, på forbeina med butte tenner langs nesten hele ytterkanten, ikke bare i spissen. Undersiden er kledt med gulaktige hår.

Levevis

I likhet med tordivlene graver disse billene lange ganger, som de fyller med humus eller gjødsel som larvene eter. De voksne billene flyr godt. Billene lever i nokså tørre områder, både steppelandskap og åpen skog, i opptil 2500 meters høyde langs skråningene av Andesfjellene.

Utbredelse

Artene lever i det sørvestlige Sør-Amerika (Chile og Argentina), langs Andesfjellene.
Terje Bringedal

Terje Bringedal er en norsk fotograf som jobber for VG. Han vant Årets bilde 1981.
Han har tidligere vært leder av Pressefotografenes Klubb og har de siste årene arrangert festivalen Dokfoto i Oslo.
Stein Ingebrigtsen

Annet

Han er far til Martin og Christian Ingebrigtsen, sistnevnte kjent fra popgruppen a1 og som soloartist.
Stein Ingebrigtsen gjenopptok i 2009 samarbeidet med Jørn Flugs, som han turnerte med i flere år i 1970-årene. To av de originale medlemmene fra den gang er fremdeles med: Jørn Flug Abrahamsen (gitarist og orkesterleder) og Geir Johannesen (pianist).
Sykkeltaxi

En sykkeltaxi, sykkeldrosje, pedicab, sykkelrickshaw, velorickshaw eller velotaxi er en sykkel med en vogn der føreren frakter personer. Sykkeldelen kan enten være sidestilt eller foranstilt passasjerdelen. I noen land, som på Filippinene, kalles slike befordringsmidler for tricycle, et engelsk ord som ellers brukes om alt fra vanlige trehjulssykler for barn til motoriserte kjøretøy – også små lastebiler – på tre hjul.
Gåte

Gåtetyper

Det har vært en rekke forskjellige gåtetyper i folkediktninga opp gjennom historien. De egentlige eller ekte gåtene har vært de vanligste. Det er gåter som er omskrivninger av gjenstander og forhold der en bruker sammenlikninger og besjeling slik at gjenstandene gir seg ut for å være noe annet enn de egentlig er. De kan være vanskelig å løse hvis en ikke kjenner det gamle bondesamfunnet godt. Andre gåter er nemningsgåter, som er bygd på omskrivende benevnelser, halsløsingsgåter, som inngår i fortellinger om folk som har reddet livet ved å legge opp gåter som er umulig å gjette, læregåter (skolemesterspørsmål), problemgåter, skjemtegåter og flere. Nyere gåter kan være formet som vitser. Svaret på disse er ikke logisk, men er overraskende, absurd, eller danner et ordspill.
Gåter kan også betegne andre oppgaver man skal gjette og finne svaret på, for eksempel rebuser og bokstav- og stavelsesgåter, blant annet karader, anagrammer,  logogriffer og annet underholdende hodebry.

Historikk og utbredelse

Gåter har spilt en rolle i mytologien, for eksempel måtte Ødipus besvare en gåte da han møtte en sfinks, og Odin lurte mange fiender ved å stille dem lure gåter. 
Man finner gåter i litteraturen, for eksempel som en svært viktig del i av J.R.R. Tolkiens Hobbiten. Det finnes gåter fra norrøn tid og nyere gåter på rim, blant annet fra norsk folkediktning.
Østre Nedenes Tømmermåling

Østre Nedenes Tømmermåling ble stiftet i 1928. Første formann var Knut Aall.
Foreningen ble opprettet som utgangspunkt i Lov av 22. juni 1928 og kongelig resolusjon av 1. november 1928. Formålet med foreningen var å sørge for at skogvirke som ble omsatt ble målt i samsvar med gjeldende lover og regler. Østre Nedenes var et av fire måledistrikt i Aust-Agder. De andre var Arendal, Tovdal og Otra. Hver av dirtriktene hadde sin egen måleforening.
I 1969 ble Østre Nedenes Tømmermerking innlemmet i Nidarå Tømmermåling.

Arkivet

Arkivet etter Østre Nedenes Tømmermerking befinner seg på Kuben i Arendal. Arkivet omfatter korrespondanse og regnskapsbøker.
Heibladvikler

Utseende

En middelsstor til stor (vingespenn 17-24 millimeter), brunlig vikler. Forvingen er gulbrun eller lyst gråbrun med utydelig nettmønster, ellers ensfarget. Bakvingen er gråhvit.

Levevis

Larven lever særlig på tyttebærlyng, men kan også spise blåbær, lyng, pors og mange andre lave planter.

Utbredelse

Arten er utbredt over det meste av Europa og i det nordlige Asia.
I Norge finnes den på Sør-Vestlandet.
Colletts gate (Oslo)

Oversikt

Hjørnehuset mot Sofies gate (nr. 5) tilhører første byggetrinn av utbyggingen av Bislett i nyklassisistisk stil fra slutten av 1920-årene. Mellom Sofies plass og Ullevålsveien ligger tette kvartaler langs gatens østside og høyden Doblougløkka med blokker i funksjonalistisk stil fra slutten av 1930-årene på vestsiden (nord for Benneches gate). 
Vest for parken ligger byvillaer langs gaten. «Ringnesslottet», tegnet av arkitektene Paul Due og Bernhard Steckmest i nygotisk stil og bygget i 1887, lå i mange år alene på marken som hører til gården Valle, i dag strøket Valleløkken. Senere ble hele strekningen bebygget med byvillaer, flere i sveitserstil. 
Mellom Geitmyrsveien og Uelands gate, i strøket Ila, ligger Ilakomplekset, et av de store kommunale boligprosjektene fra 1920-årene, på begge sider. Nr. 53-79 og 56-60 er bygget i nyklassisistisk stil i slutten av 1920-årene, nr. 51B–F og 55B-D noen år senere i funksjonalistisk stil. Langs denne strekningen er Colletts gate anlagt med stor bredde og trær på begge sider, som skiller kjørefeltene fra fortauet. Gaten er her en del av hovedgatesystemet fra reguleringssjef Harald Hals' byplan fra 1929 (strengen Ring 2 – Bislett). 
På sydsiden av gaten mellom Geitmyrsveien og Diriks' gate ligger St. Hanshaugen bo- og omsorgssenter, ombygget og utvidet i 2007-2008. Colletts gate 54 (langs Diriks' gate), bygget i 1916 og i dag boliger, var en del av dette anlegget. 
Langs gaten øst for Uelands gate ligger blokkene i Iladalen, fra 1930-tallet. 
Busslinje 37 (Helsfyr – Nydalen, begge retninger) går i Colletts gate mellom Ullevålsveien og Geitmyrsveien. Fra 1899 gikk det trikk på samme strekning (linjen Sagene – Akersgata, senere bl.a. Sagene ring). Trikkelinjen ble nedlagt i 1961. Også busslinje 46 (Ullerntoppen – Grensen) har stoppested i Colletts gate, ved Colletts Café.
Thomas Aass

Bakgrunn

Aass begynte som student i 1905, og ble cand. jur. i 1911.

Karriere

Han var deretter bygfogedfullmektig i Fredrikstad i årene 1912 - 1915, før han begynte i Utenriksdepartementet.
I departementet avanserte han og ble fungerende byråsjef i 1920. Året etter ble han konstituert konsul i Barcelona. I 1922 ble han så fungerende legasjonsekretær i London, og året etter visekonsul.
I årene 1930 - 1934 var han legasjonssekretær i Stockholm og Kaunas, deretter byråsjef i UD. Han ble handelsråd ved legasjonen i Stockholm i 1940, og legasjonsråd fra 1943. Etter krigen ble han i 1946 generalkonsul i Göteborg.

Seilersport

Aas deltok i OL 1912 i Stockholm. Han ble olympisk mester med den norske båten «Taifun» som vant 8-metersklassen. Mannskapet på båten besto av Aass, Thoralf Glad, Andreas Brecke, Thorleiv Corneliussen og Christian Jebe. Det var sju båter i 8-metersklassen, to finske, to russiske, to svenske og en norsk. «Taifun» vant begge seilasene som ble avviklet 20. og 22. juli utenfor kysten ved Nynäshamn. Sammenlagt kom den svenske båten «Sans Atout» på andreplass og den finske båten «Lucky Girl» tok bronse.
Det gode mennesket i Sezuan

Det gode mennesket i Sezuan (tysk: Der gute Mensch von Sezuan) er et drama fra 1942 av Bertolt Brecht. Det ble produsert som en norsk dramaserie i to deler som ble sendt på NRK den 6. november 1984. Serien var oversatt av Inger Hagerup og Liv Schøyen. Serien som er i regi av Fjernsynsteatret er regissert av Stein Winge som var hans debut for Fjernsynsteatret. Tone Danielsen spilte til da sin største TV-rolle. For sin tolkning mottok hun den første prisen som beste kvinnelige hovedrolle under Amandaprisen i 1985. De andre rollene ble spilt av Per Frisch, Henrik Scheele, Per Christensen d.e, Jan Ø. Wiig, Johannes Joner, Jan Hårstad og flere andre.
Stykket er også satt opp på nynorsk på Det norske teatret i oversettelse av Edvard Hoem. Da i regi av Philip Tiedemann og musikk av komponist Ole Schmidt. Hovedrollene ble tatt hånd om av Bernhard Ramstad, Jon Eivind Gullord, Charlotte Frogner, Ane Dahl Torp (som Shen Te), Marie Blokhus (også som Shen Te fra 15. februar), og Tobias Santelmann. Stykket hadde premiere den 13. januar 2012 og ble spilt fram til 13. mars 2012.

Handling

Handlingen bygger på en kinesisk legende som skal vise at forholdene under kapitalismen tvinger også det gode mennesket til ondskap. Shen Te er et godt menneske, og gudene gir henne en stor sum penger som belønning. Belønningen bruker hun til å kjøpe seg en liten tobakksjappe for å begynne et nytt og bedre liv. Men det er ikke enkelt å overleve i Sezuan bare ved å være god, en må være ond også. Livet til Shen Te begynner å bli vanskelig.
La Rambla

Navnet

Navnet la Rambla betyr «flod/elv» på katalansk og spansk. Ordet kommer fra det arabiske ordet ramla, som betyr «elveløp med sand».
Cesa waggae

Utseende

En liten, gråbrun sommerfugl. Bakvingen har to korte stjerter ved bakhjørnet. Oversiden er ensfarget gråbrun bortsett fra en liten, oransje flekk ved bakhjørnet, mens undersiden har mange sølvfargede flekker.

Utbredelse

Denne arten er utbredt i Somalia og det vestlige Etiopia.